**Ki lakik a cápa szájában?**

Lennél egy cápa barátja? Persze csak akkor, ha nem csattogtatná rád a fogait!

Az apró **kalauzhal** annyira biztonságban érzi magát a cápák körül, hogy még a hatalmas állkapcsukba is bemerészkedik. A cápa nem bántja, mert tudja, hogy a kis halacska megtisztítja a bőrét és a fogait az apró élősködőktől, rákoktól. Ezért cserében, ha kell, meg is védi kis barátját!

**Ki utazik a rinocérosz hátán?**

A nyűvágó seregélynek sok barátja van, pedig egy jelentéktelen szürke kis madárka. De akárcsak a kalauzhal, ő is **segít nagyobb barátainak:** megszabadítja őket a bőrükbe tapadt élősködőktől. El tudod képzelni, milyen vastag a rinocérosz hátán a bőr? Milyen repedezett és sáros, tele sebesülésnyomokkal? A nagy melák még annyira se tudja megmosni a hátát, mint te a szivaccsal a kádban. A seregély azonban nemcsak a kukacokat és lárvákat kergeti el róla, hanem a sebeit is szépen kitisztítja. Nem véletlenül üldögél olyan nyugodtan a barátja hátán: tudja, hogy semmi félnivalója sincs mellette.

**A legnagyobb barátság: te + én = mi**

El tudod képzelni, hogy annyira szeresd a barátodat, hogy mindent együtt csináljatok? Hogy folyton egymással legyetek, egymás kezét fogjátok, segítsetek egymásnak enni, járni? Sőt, hogy még alvás közben se hagyjátok el a másikat?

Vannak olyan barátok a természetben, akikre már nem is gondolunk külön fajként: egy testté váltak! Ők a zuzmók. Valójában azonban arról van szó, hogy moszatok és gombák segítik egymást. A moszat növény képes a napsütésből tápanyagot termelni. Így segíti gomba barátját, aki elfogyasztja ezt a táplálékot, és felépíti a moszatvázat, hogy megvédje érzékenyebb barátját a kiszáradástól. Ránézésre azonban csak egy zöld vagy ezüstszürke „telepet” látunk, valami olyasmit, mint egy csipkefátyol. Ez a leheletfinom növénytársulás azonban a világ minden pontján megtalálható: a tundrától egészen az őserdők mélyéig.